Avainsanat

Tiivistelmä



Avainsanat

1. Maatalous — Yhteinen markkinajärjestely — Maito ja maitotuotteet — Maidon lisämaksu — Maksusta vapautettujen viitemäärien myöntäminen — Tuottajat, jotka ovat pidättyneet toimituksista kaupan pitämisestä luopumista tai tuotantosuunnan muuttamista koskevan palkkiojärjestelmän mukaisesti — Erityisviitemäärien myöntäminen — Edunsaajien piirin rajoittaminen asettamalla jälkikäteen määräaika, joka koskee kaupan pitämisestä luopumista tai tuotantosuunnan muuttamista koskevan ajanjakson päättymistä — Hyväksyttävyys — Sellaisen päivämäärän valitseminen, joka sulkee ulkopuolelle tuottajat, joiden sitoumus on päättynyt viitevuoden aikana, mutta ennen kyseistä päivämäärää ­ — Luottamuksensuojan periaate — Loukkaaminen — (Neuvoston asetus N:o 1078/77; neuvoston asetuksen N:o 857/84 2 artikla ja 3 a artiklan 1 kohta)

2. Maatalous — Yhteinen markkinajärjestely — Maito ja maitotuotteet — Maidon lisämaksu — Maksusta vapautettujen viitemäärien myöntäminen — Tuottajat, jotka ovat pidättyneet toimituksista kaupan pitämisestä luopumista tai tuotantosuunnan muuttamista koskevan palkkiojärjestelmän mukaisesti — Korvaus — Edellytykset — (Neuvoston asetukset N:o 1078/77; N:o 857/84; N:o 2187/93)

3. Sopimussuhteen ulkopuolinen vastuu — Edellytykset — Toimielinten lainvastainen toiminta — Maidontuottajilta on evätty viitemäärät lisämaksujärjestelmän soveltamisen yhteydessä sen jälkeen, kun tuottajat ovat pidättyneet toimituksista kaupan pitämisestä luopumista koskevan palkkiojärjestelmän mukaisesti — Edellytys, jonka mukaan on osoitettava aikomus aloittaa maidontuotanto uudelleen kaupan pitämisestä luopumista koskevan sitoumuksen päätyttyä — (EY 288 artiklan 2 kohta; neuvoston asetukset N:o 1078/77; N:o 857/84)

Tiivistelmä

1. Maidon lisämaksusta vapautettuja viitemääriä myönnettäessä yhteisön lainsäätäjä saattoi pätevästi asettaa määräajan, joka koski kaupan pitämisestä luopumista koskevaa ajanjaksoa ja jonka tarkoituksena oli sulkea asetuksen N:o 857/84 3 a artiklan nojalla, sellaisena kuin se on muutettuna asetuksella N:o 764/89, saatavan edun ulkopuolelle tuottajat, jotka eivät olleet toimittaneet maitoa koko viitevuonna tai osana kyseistä vuotta sellaisista syistä, jotka eivät koske kaupan pitämisestä luopumista.

Ainoastaan niiden tuottajien osalta, jotka voivat vedota perusteltuun luottamukseen tuotantonsa uudelleen aloittamisen osalta, ei ole voitu asettaa tämänkaltaista määräaikaa olosuhteissa, joista on seurauksena se, että asetuksen N:o 857/84 3 a artiklan nojalla saatavan edun ulkopuolelle jäävät myös sellaiset tuottajat, joiden osalta maitotoimitusten puuttuminen koko viitevuonna tai osana sitä on johtunut asetuksen N:o 1078/77 mukaisen sitoumuksen noudattamisesta.

(ks. 50 ja 51 kohta)

2. Koska asetuksella N:o 1639/91, jolla on muutettu asetusta N:o 857/84, ei määritetä edellytyksiä, joiden on täytyttävä, jotta kaupan pitämisestä luopumista tai tuotannon muuttamista koskevan sitoumuksen antanut tuottaja voi vaatia korvausta, ja koska asetuksen N:o 2187/93 nojalla suoritettava korvaus on itsenäinen, sillä tällä asetuksella perustettu järjestelmä on vaihtoehto riita-asian ratkaisulle oikeusteitse ja se tarjoaa ylimääräisen keinon saada vahingonkorvausta, edellytykset sille, että tuottajat voisivat vaatia korvausta kaupan pitämisestä luopumista tai tuotannon muuttamista koskeneen sitoumuksen antajina, voidaan johtaa ainoastaan siitä tulkinnasta, jonka yhteisöjen tuomioistuin on antanut asiaa koskeville säännöksille.

(ks. 72 kohta)

3. Yhteisön vastuu vahingosta, joka on asetuksen N:o 857/84, sellaisena kuin se on muutettuna asetuksella N:o 764/89, soveltamisen johdosta aiheutunut tietyille maidontuottajille, edellyttää sitä, että tuottajat ovat selvästi osoittaneet aikomuksensa aloittaa uudelleen maidontuotanto sen jälkeen kun kaupan pitämisestä luopumista koskeva sitoumus on päättynyt.

Tästä seuraa, että asianomaisten tuottajien on osoitettava asetuksen N:o 1078/77 nojalla antamiensa sitoumusten päätyttyä maidontuotannon uudelleen aloittamista koskevat aikomuksensa joko siten, että ne aloittavat tuotannon uudelleen tai ainakin toteuttavat tähän tähtääviä toimenpiteitä, eli esimerkiksi investoivat maidontuotannossa tarvittaviin laitteisiin taikka korjaavat tai huoltavat niitä.

(ks. 89 ja 90 kohta)